«Тапшы­рылмаган хатлар» филь­мын шәһ­әр һәм район кинотеатрларында күрсәтәчәкләр

	Гадел Кутуй әсәре буенча төшерелгән «Тапшырылмаган хатлар» фильмны 4 нче марттан шәһәр һәм район кинотеартларында прокатка чыгачак. Кутуй әсәренә кино өлкәсенең профессиональ белгечләре җәлеп ителгән. Фильм кыска вакыт эчендә эшләнелгән, шуңа да карамастан, актерларны туплау өчен барлыгы 12 кастинг оештырылган.	 «Тапшырылмаган хатлар» «Татарстан-Яңа гасыр» каналында беренче тапкыр 2016 нчы елның декабрь аенда тәкъдим ителде.

Татар телендә куелган, рус телендә субтитрлары да булган әлеге фильм DCP, DVD форматларында төшерелгән.

Исегезгә төшерәбез, Гадел Кутуй “Тапшырылмаган хатлар”ны 1935 елда иҗат иткән. Әсәрдә 1920 елгы вакыйгалар сурәтләнә. Фильмны исә бүгенге көнгә яраклаштырып төшергәннәр. Фильмның продюсеры Фәрит Галиев сүзләренчә, фильмда күрсәтелгән проблемалар безнең вакытка да бик актуаль. Галия образын да без заманча итеп күрәсәбез. Ни кызык, героиня бүгенге көндә яшәсә дә иренә электрон хатлар түгел, ә кәгазь хатлар язачак. Кутуйның бу элементын фильм төшерүчеләр берничек тә алып ата алмаган.

Галияне Гүзәл Сибгатуллина уйный,  Ришат Әхмәдуллин Искәндәрне гәүдәләндерә, Айдар Сөләйманов Вәли ролендә. Фильмда шулай ук танылган артистларыбыз Фирая Әкбәрова, Илтөзәр Мөхәммәтгалиев, Фәнис Җиһаншин һәм башкалар да катнаша.

Сценарий авторы Дан Дамаскин һәм аның тормыш иптәше, фильмның тавыш режиссеры Илсөяр Дамаскин – илкүләм билгеле проектлар әзерләгән кешеләр.

Фильмны куючы-режиссер Рөстәм Рәшитов, куючы-операторлар Фәрит Галиев һәм Денис Гусев.
  
	---	
Матбугат.ру

	№ --- | 22.02.2017	


